Nazapa Zeso uati tapomade:
—Parrissehera tiadeniza uati onarraro:
Madirrapa arra eueue tazaricca totoqquezimaza toqquezima-rraraza totoqquezima noueraniuarrina rroppa tozimarraripa bobotide.
Naraha arra madirra eueue tazaricca totoqquezima toqquezimarraripa eueue cacauade parra.
Eueue cacauade eueue tazariuarri bacco tazapa pocca zozosse noccobirri icataborriza tani.
Eueuepa cacauade atti mittemana taui.
Pocca eueue onideniza uaua nazapa iaqquenabaqqui taui.
Naza pouarrine eueue rrauinineza cacauadepa taide torra taui.
Eueuepa pouadeni cacauade atti nauatoqquiri nazapa poua natti rraui torra taui.
Naraha madirra ouaha nattipa rraui torrera taui.
Atti rriza taza,
pouadeni cacauade attissa narrarazapa domo tocca taui −nade Zeso.
Zeso eueue tauimari uati tarraripa pocca madirra tauimari uati,
poua tauimari uati taraha nauiza madirra domo uarrari mittemanaraha pouadeniza ssamo tarraro.
Nazapa Zeso madirra mittemanauiuarrine uati tapomade:
—Parrissehera tiadeniza uati onana:
Ouape eueue tazariuarricca totoqquezima orrani.
Narraro totoqquezimazape eueue rrarraui torrezima narrari.
Oua occarrona-rreraqquezape bobotidedenina rrauirronaporrari.
Naraha eueuepa bobotidedeniza uaribodeni didiqquiri narrari −nade Zeso.
—Ouape pina totoqquezima orrani.
Madirra ouaza rrarrauizima narraripa tossiuauehe carrimanauitoui.
Pouadenipa pina occa eueuessa quenarrari.
Zomepa eueue pouadeni tazariza rrarraui torrezimani naza cacauadepa nauiza ehecauabaqqui narrari.
Ssiuarrapa cacauade eheqquenabaqqui narrari,
mina bicani rripemanauiuarrine.
Ouape occa madirra ouacauabaqquiuissa tarrari −nade Zeso.
—Arra bobotidepa botiuiuarrine,
toponi nanazoqqueuiuarrine,
toponi tonauaidirauiuarrinera ccarrona taui.
Naraha ouape toponi tonassiuauadera occarronarraro,
madirra bodideniza madie bicanicca carrimanauissa tauiuarrine.
Ouape eueue cacauade bicabote.
Eueue cacauade bicabote pocca eueueza tossiuauehe da ina tani.
Pocca eueue tocassiuauerauiuarrinepa pouana poua ccaccora taui.
Naraha madirra ouahapa manaconitouira eueue ecauabaqquiza zomarri ccarronaui qqui tazapa eueue inebobaqqui… rroppa taui carri taui.
Pouapa eueue rrinede rrararrari.
Nazapa eueue inebobaqquizapa zomarri eueueza ssonarizapa motapa torraribaqqui taui.
Arra eueue cacauade manaconitouira tarabaia narraripa eueueza uati uana tarrararrarirrine inebobaqqui taui −nade.
—Naraha ouape eueue cacauade bicabote orrani.
Nema onarrarope madirra ouaza toquerrenarraripa ouacauabaqquirrari.
Occa Abipa ouaza nocco rrizera taui.
Oua naqui occa Abi Pouaza onocco rrizera tani.
Narrarossa narraro ouape occa eueueza onocco rrizera tarraro.
Manaco occa eueue ouaza noccodeni rrizeraqquiri narrari.
Nazama ouape occa eueue tocassiuauerauiuarrinepa ouana oua ouaccoraniuarrine.
Eueue ouahadeni naco uapi taha ocarrini.
Arra tazaricca rraraui.
Narrarideni naco ouaccani-baqquiuiuarrine.
Pouadenipa ouattiza iboraqquiri naui.
Nazapa cacauade orrariazana queriqquiuiuarrine.
Nazapa orrariqquimanauitoui −nade Zeso.
(Poua atti nama narraripa madirra zodeo querrena-rrararrarideni naco pouaza toquerrenauiuarrine.)
—Oua ouaccoreza ozoqqueraha occa camittehe ouaza torrapomanitoui.
Narraro uima onananiuarrine ibora onezape occa Abipa ouaza uati uana tarrari −nade.
—Arri ozoqquerraro naqui madirra ouaharrine rrerani.
Ouana oua ouaccoreza oua inanazoqque-mananitoui.
Occa camittehe ouaccoraniuarrine oparrireni.
Occa camitteheza bacco onanipomaniuarrine naqui oparrireni.
Arrirraro zossenirripe occa Abirrine −nade Zeso.
Nazapa zodeodeni narraro uima mittemanazapa Zeso tauimarirrine torraribaqquimanarrari.
Nazapa mota bazima uimahaha canade:
—Nerrecotoui pocca uima imittaniuarrine?
Tocorime-Taminecca zozosse tocorime siri carrirrari.
Poua bodi tossamorrariua −quenade.
Naraha madirra motapa:
—Madirra tocorime siri carrizapa atti nama narraraui.
Tocorime siripa madirra nocco siri nocco ssire inana taco?
−quenade.